Kristian Prinsloo vandag begraweKristian Prinsloo. Foto: Facebook Kristian Prinsloo (12), die skoolseun wat in April deur ŉ leeumannetjie aangeval is, word vandag begrawe. Kristian word vandag ter aarde bestel en die gedenkdiens word uit die Lewende Woord Centurion-gemeente gedoen. Sy pa, Herman, het op Facebook geskryf: “Hemelse Vader. Vandag wil Adri en ek bid vir krag, vrede en vertroosting, nie net vir onsself nie, maar vir Marie Strydom, Cor & Alet Vos en hulle gesin, al ons familie, al ons vriende en ons nuwe elektroniese familie. Here, op hierdie dag van hartseer waar ons Kristian se liggaam tot ruste gaan lê, dat U ons harte ook sal vul met vreugde, want ons weet ons geliefde seun is by U. Here, laat hierdie dag ŉ viering wees van ŉ lewe te midde van die hartseer. Here, dankie vir u genade, krag, vertroosting, vrede, liefde en vreugde wat U in oorvloed oor ons giet. Here, ons dra hierdie dag aan U op en laat dit in u Almagtige hande en vra dat U hierdie dag en almal wat saam met ons is, sal seën. Amen.” Kristian het onlangs sy 12de verjaardag in die Mediclinic Muelmed in Arcadia, Pretoria, deurgebring waar hy behandel is sedert die voorval op 8 April. Hy was sedert die leeuaanval in ŉ koma en het ook bronchitis opgedoen. Maroela Media het vroeër berig Kristian is op ŉ landgoed naby Lephalale (Ellisras) in Limpopo deur ŉ leeumannetjie aangeval. Marie Strydom (75), Adri se ma, het die leeu van Kristian afgestoei. Kristian, ŉ gr. 6-leerder aan die Laerskool Louis Leipoldt, het oudergewoonte dié skoolvakansie by Strydom in Lephalale gaan kuier waar die tragedie hom afgespeel het. Lees alle vorige berigte oor Kristian Prinsloo op Maroela Media.